তাঁর মাঠে ফেরার আগেই শেষ হয়ে যাওয়ার কথা দেশের মাটিতে জিম্বাবুয়ে এবং ওয়েস্ট ইন্ডিজের বিপক্ষে বাংলাদেশের হোম সিরিজ। ১৬ অক্টোবর আসছে জিম্বাবুয়ে। তাদের বিপক্ষে তিন ম্যাচের ওয়ানডে সিরিজের জন্য বাংলাদেশ দলও ঘোষণা করা হয়ে গেছে এরই মধ্যে। সাকিব আর তামিম ইকবালকে ছাড়া দল গড়তে গিয়ে তাঁদের বিকল্পের অভাবেও ভুগেছেন নির্বাচকরা। তবে সাকিব নিজে সদ্যসমাপ্ত এশিয়া কাপের উদাহরণ টেনে বললেন, ‘এটা আসলে খেলারই অংশ। এক-দুজন খেলোয়াড় সব সময় ফিট থাকবে না। সব সময় খেলতেও পারবে না। সুবিধা হচ্ছে এতে করে নতুন নতুন খেলোয়াড়দের সুযোগ আসে। আশা করি তারা কাজে লাগাতে পারবে এবং ভালো করবে। সত্যি কথা বলতে কারো জন্য কোনো কিছু অপেক্ষা করে না। আমি আশা করি, বাংলাদেশ আরো ভালো করবে। আমি-তামিম ছাড়া যদি এশিয়া কাপে বাংলাদেশ ফাইনাল খেলতে পারে, তাহলে জিম্বাবুয়ে এবং ওয়েস্ট ইন্ডিজের বিপক্ষে না জেতার কোনো কারণ দেখি না।’